KYK: Leeu se brul laat man vinnig ja-woord vra | Netwerk24
Deur Anena Burger 19 April 2021 05:16
Asof dié verrassing nie klaar haar voete onder haar uitgeslaan het nie, kom verras die einste leeu die paartjie sekondes later – so asof hy hulle self wou kom gelukwens.
Peiser en Bosman, twee natuurliefhebbers van die Kaap, het in April saam met hul vriende John en Becca Senior van Johannesburg deur die Kgalagadi-oorgrenspark getoer.
Peiser sê Bosman het seker al alle hoop laat vaar dat hy die groot vraag sou vra, maar sy plan was om haar ten tyde van die toer te verras.
Sandy Bosman en John Peiser nadat hulle in die Kgalagadi-oorgrenspark in Botswana verloof geraak het.
"Sandy het seker al moed opgegee. Haar verjaardag het gekom en gegaan en niks het gebeur nie, Nuwejaar het gekom en gegaan en niks het gebeur nie en Valentynsdag het gekom en gegaan – en steeds niks, maar ek het 'n plan gehad en die Kgalagadi sou daarin 'n rol speel omdat ons albei so 'n groot liefde vir die Afrika-bos het."
Op 3 April het die vriende in die Mpayathutiwa-kamp net lekker om die kampvuur gemaklik geraak toe die groot leeumannetjie brul.
"Dit was 18:15 en ek het besef dit is die regte oomblik. Niemand het geweet ek beplan om Sandy te vra om verloof te raak nie, daarom was dit perfek."
Hy het sy selfoon vir John Senior gegee en gevra of hy gou 'n foto van hom en Sandy kan neem met die mooi pan op die agtergrond.
"Sandy was in haar nagklere en wou eers nie vir die foto poseer nie, maar het tog ingestem," lag Peiser.
Hy het toe soos 'n regte heer op sy een knie gesak, die ring uitgehaal en Sandy gevra om met hom te trou.
Op die agtergrond het die leeumannetjie diep gebrul.
Peiser sê Bosman het stil geraak en begin huil.
"Ek het nie geweet of dit 'n ja of nee is nie, maar toe sê sy ja."
Sekondes daarna het die leeumannetjie uit die lang gras te voorskyn gekom en die vriende het gou in hul voertuie gaan sit en hom op video vasgevang.
Hy het 'n rukkie getalm op die plek waar die paartjie verloof geraak het en toe weer weggestap.
Bosman sê dit voel steeds asof sy sweef.
"Ek het dit glad nie verwag nie."
Sy sê toe die foto geneem moes word, met die leeu wat daar naby brul, het sy gedink: "Kry nou net klaar."
Maar toe Peiser op sy knie afsak, het haar oë glaserig geraak en 'n warm gloed het oor haar gespoel.
"Ek het skoon van die leeu vergeet."
Bosman glo die leeu het haar ring kom seën.
"Ek is Rooms-Katoliek en 'n priester seën jou verloofring. Nou ja, die leeu was op daardie oomblik die een wat die ring kom seën het en dit was volmaak."
Meer oor: Sandy Bosman | John Peiser | Ja-Woord | Trou | Leeu | Afrika-Bos | Romanse | Liefde | Huwelik